
Β΄ κύκλος διαλέξεων ‘Αποτυπώματα ιστορίας και πολιτισμού’ 
‘Οι «Φρουροί της Αχαΐας»: Οι μυκηναϊκές ταφές πολεμιστών της βορειοδυτικής Πελοποννήσου και η προέλευση του τοπωνυμίου «Αχαΐα»’ 
με το Δρα Θεόδωρο Γιαννόπουλο

Η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr, στα πλαίσια της προαγωγής του Πολιτισμού, συνεχίζει για δεύτερη χρονιά την επιτυχημένη δράση του κύκλου πέντε διαλέξεων ιστορικού και αρχαιολογικού περιεχομένου, με τίτλο ‘Αποτυπώματα ιστορίας και πολιτισμού’, από τον Οκτώβριο 2026 έως και το Μάρτιο 2027 με την επιμέλεια της Κωνσταντίνας Ακτύπη αρχαιολόγου και της Γιώτας Καΐκα-Μαντανίκα ιστορικού-φιλολόγου.  
Στην πρώτη διάλεξη του Β΄κύκλου θα μας μιλήσει ο Θεόδωρος Γιαννόπουλος, Δρ Προϊστορικής Αρχαιολογίας, Επίκουρος Καθηγητής Πολιτικής Ιστορίας και Θεωρίας στο Ανοικτό Πανεπιστήμιο Κύπρου, με θέμα  Οι «Φρουροί της Αχαΐας»: οι μυκηναϊκές ταφές πολεμιστών της βορειοδυτικής Πελοποννήσου και η προέλευση του τοπωνυμίου «Αχαΐα»’, στον πολυχώρο της Κοινο_Τοπίας (Καραϊσκάκη 153, ισόγειο, μεταξύ Πατρέως και Γεροκωστοπούλου) την Παρασκευή 23 Οκτωβρίου 2026 στις 8μμ.
Από τον 5ο αιώνα π.Χ. και εξής η βορειοδυτική Πελοπόννησος εμφανίζεται στο προσκήνιο της ιστορίας με το όνομα «Αχαΐα». Πώς και πότε αυτό το ένδοξο τοπωνύμιο που παραπέμπει στα ομηρικά έπη συνδέθηκε με τη συγκεκριμένη περιοχή; Σκοπός της ομιλίας είναι να αναδείξει τη σημασία για το ζήτημα αυτό της Μυκηναϊκής Εποχής στην βορειοδυτική Πελοπόννησο και μιας ιδιαίτερης πτυχής της: του φαινομένου των ταφών πολεμιστών του 12ου και 11ου αιώνα π.Χ. Πρόκειται για έναν μεγάλο αριθμό ταφών κτερισμένων με όπλα (ξίφη τύπου Naue II) που έχουν έρθει στο φως από τη δεκαετία του 1930 μέχρι σήμερα. Οι ταφές της Αχαΐας συνιστούν την μεγαλύτερη συγκέντρωση τέτοιων ευρημάτων της περιόδου αυτής στην ανατολική Μεσόγειο, και συνδέονται με μια σειρά κρίσιμων ερωτημάτων: Ποιοι ήταν οι ενταφιασμένοι πολεμιστές; Ποια η σύνδεσή τους με μείζονα φαινόμενα του τέλους της Μυκηναϊκής Εποχής, όπως οι λεγόμενοι «Λαοί της Θαλάσσης» και η κατάρρευση των μυκηναϊκών ανακτόρων; Συνέβαλε άραγε η εμφάνιση ή έλευσή τους στην βορειοδυτική Πελοπόννησο στη σταδιακή μετονομασία της περιοχής αυτής σε «Αχαΐα» και στην ανάδυση της αχαϊκής εθνοτικής συνείδησης των ιστορικών χρόνων της αρχαιότητας;
Για τη συμμετοχή στη διάλεξη του Δρα Θεόδωρου Γιαννόπουλου, λόγω περιορισμένου αριθμού θέσεων, είναι απαραίτητη η κράτηση στη γραμματεία του συλλόγου στο 2610.622250 (Δευτέρα, Τρίτη, Τετάρτη 11πμ-2μμ και Πέμπτη, Παρασκευή 7μμ-9μμ) & στο 2610.277171 τις υπόλοιπες ώρες, καθώς και στο info@koinotopia.gr. Θα ισχύσει σειρά προτεραιότητας στις δηλώσεις. Οι διαλέξεις απευθύνονται σε υποστηρικτές της οργάνωσης.

